b'\n_START_ARTICLE_\nEsa Lahtela\n_START_PARAGRAPH_\nEsa Esko Lahtela (s. 30. huhtikuuta 1949 Kes\xc3\xa4lahti) on kiteel\xc3\xa4inen  poliitikko. H\xc3\xa4n toimi Suomen Sosialidemokraattisen Puolueen kansanedustajana vuosina 1995\xe2\x80\x932011 ja tuli tunnetuksi sosiaalidemokraattien vasemman siiven edustajana. _NEWLINE_Lahtela on ollut mukana Kiteen kaupunginvaltuustossa vuodesta 1985 l\xc3\xa4htien ja sen puheenjohtajana vuosina 1993\xe2\x80\x932000. Sotilasarvoltaan h\xc3\xa4n on alikersantti. Esa Lahtela on my\xc3\xb6s vuodesta 2004 toiminut Kalatalouden Keskusliiton johtokunnassa yhten\xc3\xa4 sen varapuheenjohtajista. Esa Lahtela oli Pohjois-Karjalan vaalipiirin \xc3\xa4\xc3\xa4niharava vuoden 2003 (11 283 \xc3\xa4\xc3\xa4nt\xc3\xa4) ja 2007 (10 787 \xc3\xa4\xc3\xa4nt\xc3\xa4) eduskuntavaaleissa. Vuoden 2011 vaaleissa h\xc3\xa4n ei en\xc3\xa4\xc3\xa4 ollut ehdolla.\n_START_SECTION_\nMuuta\n_START_PARAGRAPH_\n27. tammikuuta 2008 Helsingin Sanomat mainitsi eduskunnan seksuaalista h\xc3\xa4irint\xc3\xa4\xc3\xa4 k\xc3\xa4sittelev\xc3\xa4ss\xc3\xa4 jutussaan kansanedustaja Esa Lahtelan.   Esa Lahtela kanteli Julkisen sanan neuvostolle 6. helmikuuta 2008 Helsingin Sanomien artikkelista, joka k\xc3\xa4sitteli seksuaalista h\xc3\xa4irint\xc3\xa4\xc3\xa4 eduskunnassa. Juttu perustui tutkija Hertta Niemen eduskunnassa tekem\xc3\xa4\xc3\xa4n selvitykseen, jossa todettiin, ett\xc3\xa4 Suomen eduskunnassa tapahtuu seksuaalista h\xc3\xa4irint\xc3\xa4\xc3\xa4.  Helsingin Sanomat jatkoi muiden uutisv\xc3\xa4lineiden aloittamaa uutisointia ja julkaisi jutun, jossa eduskunnassa ty\xc3\xb6skentelev\xc3\xa4t naiset kertovat eduskunnan seksuaalisesti v\xc3\xa4rittyneest\xc3\xa4 ilmapiirist\xc3\xa4. Jutussa haastatellaan my\xc3\xb6s seitsem\xc3\xa4\xc3\xa4 kansanedustajaa, joiden k\xc3\xa4yt\xc3\xb6ksen naiset nime\xc3\xa4v\xc3\xa4t sopimattomaksi.   Viisi jutussa mainittua kansanedustajaa teki Julkisen sanan neuvostoon valituksen. Julkisen sanan neuvosto hylk\xc3\xa4si yhden kanteista, koska kantelija (kansanedustaja Pekka Vilkuna) kehotti artikkelissa naisia siet\xc3\xa4m\xc3\xa4\xc3\xa4n k\xc3\xa4yt\xc3\xb6st\xc3\xa4\xc3\xa4n ja sanoi: \xe2\x80\x9dJos ei sellaisia juttuja kest\xc3\xa4, pit\xc3\xa4\xc3\xa4 pohtia uudestaan ammatinvalintaansa.\xe2\x80\x9d Julkisen sanan neuvosto antoi tapauksesta langettavan p\xc3\xa4\xc3\xa4t\xc3\xb6ksen nelj\xc3\xa4n kantelijan osalta, ja moitti Helsingin Sanomia hyv\xc3\xa4n journalistisen tavan loukkaamisesta. _NEWLINE_Julkisen sanan neuvoston p\xc3\xa4\xc3\xa4t\xc3\xb6s ei ollut yksimielinen. JSN:n kaksi naispuolista j\xc3\xa4sent\xc3\xa4 j\xc3\xa4ttiv\xc3\xa4t eri\xc3\xa4v\xc3\xa4n mielipiteen, jossa he toteavat n\xc3\xa4in: "Jutussa ei syytet\xc3\xa4 ket\xc3\xa4\xc3\xa4n, vaan se v\xc3\xa4litt\xc3\xa4\xc3\xa4 kuvan h\xc3\xa4mm\xc3\xa4stelevist\xc3\xa4 kansanedustajista, jotka valikoituivat haastateltaviksi taustahaastattelujen perusteella. Kokonaisuutena juttu osoittaa selv\xc3\xa4sti, ett\xc3\xa4 kyse on my\xc3\xb6s sukupuolikulttuurien ja k\xc3\xa4ytt\xc3\xa4ytymisen maailmojen erilaisuudesta. Jutussa mainitut kansanedustajat eiv\xc3\xa4t ilmeisesti olleet tulleet ajatelleeksi, ett\xc3\xa4 heid\xc3\xa4n puheensa tai k\xc3\xa4yt\xc3\xb6ksens\xc3\xa4 voisi aiheuttaa mielipahaa tai loukata. Seksuaalista h\xc3\xa4irint\xc3\xa4\xc3\xa4 ja sen luonnetta koskeva keskustelu on v\xc3\xa4ltt\xc3\xa4m\xc3\xa4t\xc3\xb6nt\xc3\xa4 edelleenkin, vaikka h\xc3\xa4irinn\xc3\xa4n kielt\xc3\xa4v\xc3\xa4 tasa-arvolaki on ollut voimassa jo yli 20 vuotta."  My\xc3\xb6hemmin yksi lehtijutuissa mainituista kansanedustajista, Lyly Rajala, teki tutkintapyynn\xc3\xb6n jutusta. Rajala vaati oikeudessa 20 000 euron k\xc3\xa4rsimyskorvauksia. Juttua tutkittiin t\xc3\xb6rke\xc3\xa4n\xc3\xa4 kunnianloukkauksena. Oikeus vapautti toimittajan sek\xc3\xa4 h\xc3\xa4nen kolme esimiest\xc3\xa4\xc3\xa4n syytteist\xc3\xa4, ja piti kantelijan vaateita perusteettomina.'